பேடிஎம் ஆரம்பகாலத்தில் என்ன செய்துகொண்டிருந்தது என்பது நினைவிருந்தாலே இந்த PPI-கள் குறித்து புரிந்துகொள்ள முடியும். முதலில் நம் வங்கிக்கணக்கில் இருந்து பேடிஎம்க்கு பணத்தை லோட் செய்வோம்; அதன்பின்னர் அந்தப் பணத்தை ரீசார்ஜ் செய்யவோ, பில் தொகை செலுத்தவோ பயன்படுத்துவோம். நம்மால் நேரடியாக பேடிஎம் கணக்கில் பணம் போடமுடியாது. வங்கிக்கணக்கில் இருந்து மட்டும்தான். இப்படித்தான் PPI மாடல் மூலம் இ-வாலட்கள் கொஞ்சம் கொஞ்சமாக வளரத்தொடங்கின. இந்த PPI மாடலில் கார்டுகள், கிப்ட் கூப்பன்கள், இ-வாலட்கள் அனைத்தும் அடங்கும். இந்த PPI மாடலிலேயே மொத்தம் நான்கு வகைகள் உண்டு. அதில் ஓப்பன் சிஸ்டம் பேமன்ட் முறையில் மட்டும்தான் ஒரு கணக்கில் இருந்து இன்னொருவரின் வங்கிக்கணக்குக்கு பணம் அனுப்பவே முடியும். மற்ற மூன்று முறைகளிலும் முடியாது. மேலும், நிறைய கட்டுப்பாடுகளும் இருந்தன. ஆனால், இந்த ஓப்பன் பேமன்ட் சிஸ்டம் முறையானது வங்கிகளுக்கு மட்டுமே அனுமதியளிக்கப்பட்ட ஒன்று. பேடிஎம் போன்ற தனியார் நிறுவனங்கள் அவற்றைப் பயன்படுத்தமுடியாது. இந்த சமயத்தில்தான் ரிசர்வ் வங்கி பேமன்ட் வங்கிகளை (Payment Banks) அறிமுகம் செய்தது. இதன்படி ரிசர்வ் வங்கியிடம் அனுமதி பெற்றால் விர்ச்சுவலாக மைக்ரோ வங்கி ஒன்றையே நடத்தலாம். இப்படி தனியார் நிறுவனங்கள் ஒருபுறம் பேமன்ட் வங்கிகளிடம் ஆர்வம் காட்ட, பிற வங்கிகளோ இன்னொருபக்கம் புதிய முயற்சிகளில் இறங்கின.